«Сочэ-2014» зэхыхьэшхуэм хэтыну ирагъэблагъэ
Къанокъуэ Арсен Краснодар крайм и администрацэм и Iэтащхьэм къыбгъэдэкI тхыгъэ къыIэрыхьащ. Ткачёв Александр ди республикэм и Iэтащхьэм «Сочэ-2013» XII дунейпсо инвестицэ форумым зэрыхэтам папщIэ фIыщIэ къыхуещI икIи къыхегъэщхьэхукI «а зэхыхьэм къэралым и экономикэ гъащIэм и дежкIэ мыхьэнэшхуэ зэриIар ар къызэгъэпэщынымкIэ Урысейм и Правительствэр дэIэпыкъуэгъу зэрыхъуам, апхуэдэу а зэхыхьэм Уэ узэрыхэтам куэдкIэ елъытауэ» зэрыщытыр.
Губернаторым къызэрилъытэмкIэ, дунейпсо инвестицэ форумыр псори зэрыщыгугъам нэхърэ нэхъыфIыжу екIуэкIащ. Абы къэрал зэмылIэужьыгъуэу 42-м, Урысейм и щIыналъэ 71-м я лIыкIуэхэр хэтащ икIи политикэ лэжьакIуэ цIэрыIуэхэмрэ хьэрычэтыщIэхэмрэ я Iуэху еплъыкIэхэр щызэхуаIуэтащ. Мы зэхыхьэшхуэм зэгурыIуэныгъэ зэмылIэужьыгъуэу 83-рэ щызэращIылIащ, абыхэм ящыщу инвестицэ зэгурыIуэныгъэхэр 27-рэ хъууэ икIи псори зэхэту сом мелард 86-м щIигъу хуэзэу.
Фигу къэдгъэкIыжынщ Сочэ щызэхэта зэIущIэшхуэм Къэбэрдей-Балъкъэрым къыдэлэжьэнухэм щарищIылIа зэгурыIуэныгъэу щым сом мелард 40 зэрахуэзэр. Инвесторхэм ди республикэм мыIэрысэм щелэжь заводрэ пхъэщхьэмыщхьэу, хадэхэкIыу тонн мин 75-рэ щахъумэн IуэхущIапIэрэ щаухуэнущ. Инвестицэхэр апхуэдэу халъхьэнущ псы зрикIуэ бжьамийуэ ди щIыналъэм щыIэхэр къэгъэщIэрэщIэжыным, ГЭС мыинхэр щIыным.
Апхуэдэу жыджэру республикэр дунейпсо зэхыхьэшхуэм зэрыхэтам къыхэкIыу КъБР-м и Iэтащхьэм фIыщIэ къыхуищIри, Ткачёв Александр ар иригъэблэгъащ къыкIэлъыкIуэ «Сочэ-2014» инвестицэ зэхуэсым кIуэну.
КъБР-м и Iэтащхьэмрэ Правительствэмрэ
я пресс-IуэхущIапIэ.
